Det sier meteorolog Vibeke Thyness ved Meteorologisk institutt.

Torsdag ettermiddag har noe fanget meteorologenes interesse. På andre siden av Atlanteren ligger den tropiske syklonen «Karl» og spinner.

– Vi har kikket en del på dette i dag. Restene av det som nå ligger utenfor Karibia ser ut til å komme susende over Atlanterhavet i løpet av helgen, og ser ikke ut til å ha rast seg ferdig før de når oss. Det blir nok en skikkelig høststorm, sier Thyness til BA.

Det kan komme opp imot 100 millimeter nedbør i løpet av et døgn.

Thyness er fremdeles forsiktig med å anslå dette.

– Foreløpig finnes ikke dette lavtrykket, og vi har ikke så gode prognoser ennå, men dette vil vi trolig få et bedre bilde på i løpet av helgen, forklarer Thyness.

Hvor ille det blir er altså ennå for tidlig å si, men at det blir både vindfullt og vått kan meteorologen si, og ber folk forberede seg.

– Det vil bli svært urolig i Nordsjøen. Og om man på Sør- og Vestlandet ennå ikke har pakket vekk partytelt og trampoliner kan jeg si at det nok er tid for å gjøre det, sier hun.

– Ingen vinter i sikte

Men før den tid finnes det noen gode nyheter fra meteorologen til bergenserne.

– Det kommer inn en kaldfront torsdag kveld som gir bygevær og vind fra sørvest. Kanskje også torden. Trolig vil det lette utover fredag ettermiddag, forklarer Thyness.

Videre inn i helgen kommer et annet lavtrykk mot oss. Med seg bærer det både vind og noe nedbør.

– Men dette ser ikke ut til å slå til før sent lørdag. Det vil blåse godt fra sør utover dagen, men dette vil man ikke i stor grad merke i Bergen by på grunn av vindretningen. Det er ingen vinter i sikte og fremdeles mildt for årstiden. Slik ser det ut til å holde seg gjennom helgen, forklarer hun og fortsetter:

– Trolig blir det heller ingen nedbør før søndag, og det er gode muligheter for at skydekket sprekker opp. Dermed kan lørdag bli en fin dag i vest om man finner seg en lun krok.

Men så ...

– Ved utgangen av helgen begynner vi nok til å se konturene av det som kommer, sier Thyness som følger spent med på prognosene.

– Om været på tirsdag treffer slik det ser ut nå, blir det en solid høststorm, avslutter hun.